b"\n_START_ARTICLE_\nPeredv\xc3\xadjniki\n_START_PARAGRAPH_\nEls Peredv\xc3\xadjniki (en rus \xd0\x9f\xd0\xb5\xd1\x80\xd0\xb5\xd0\xb4\xd0\xb2\xd0\xb8\xd0\xb6\xd0\xbd\xd0\xb8\xd0\xba\xd0\xb8) o tamb\xc3\xa9 coneguts com els Itinerants (nom sencer Societat d'Exposicions d'Art Ambulant) fou una societat cooperativa de pintors russos de la d\xc3\xa8cada del 1870 que desenvolup\xc3\xa0 en llurs obres el realisme cr\xc3\xadtic que havia comen\xc3\xa7at a la d\xc3\xa8cada anterior. Va n\xc3\xa9ixer com a protesta contra les restriccions de l'Acad\xc3\xa8mia Imperial de les Arts._NEWLINE_En la hist\xc3\xb2ria de R\xc3\xbassia fou l'organitzaci\xc3\xb3 de m\xc3\xa9s import\xc3\xa0ncia pel que fa a la democratitzaci\xc3\xb3 de la pintura. La seva ideologia tamb\xc3\xa9 es basava en el creixement de l'amor a l'art en la societat, ja que traslladaven els seus quadres per totes les prov\xc3\xadncies de R\xc3\xbassia, fent que el poble rus tingu\xc3\xa9s acc\xc3\xa9s a l'art.\n_START_SECTION_\nCaracter\xc3\xadstiques\n_START_PARAGRAPH_\nDurant les dues primeres d\xc3\xa8cades, el dirigent de la societat fou el notable retratista Ivan Kramskoi, amic i conseller del fam\xc3\xb3s col\xc2\xb7leccionista P\xc3\xa0vel Tretiakov, qui fund\xc3\xa0 el Museu Nacional d'Art Rus._NEWLINE_Els Peredv\xc3\xadjniki conrearen diversos g\xc3\xa8neres pict\xc3\xb2rics: des del retrat que mostra les conviccions morals del model fins al po\xc3\xa8tic o \xc3\xa8pic-paisatge, molt arrelat en l'\xc3\xa0nima del camperol rus._NEWLINE_El g\xc3\xa8nere que va prevaler fou el costumbrista, representant h\xc3\xa0bits i costums de l'\xc3\xa8poca i de la vida de les diferents capes socials, que inclo\xc3\xafen la vangu\xc3\xa0rdia estudiantil i els intel\xc2\xb7lectuals russos d'esperit revolucionari. La bellesa i la veritat de la pintura de costums s'unifiquen en l'obra del pintor Ili\xc3\xa0 Repin."